Általános szerződési feltételek (ÁSZF ill. Üzletszabályzat)
Internetjelenlét-szolgáltatás nyújtására
1.	A szerződési feltételek módosítása
A Silihost Kft. (Székhely:  2800 Tatabánya, Boróka u. 7.
Adószám: 13506128-2-11 Ügyvezető: Bak János) önálló webhosting üzletága, a Silihost NetKert (a továbbiakban „NetKert” vagy „Szolgáltató”) ezen üzletszabályzatát előfizetői, felhasználói számára a Silihost Kft. hivatalos webhelyén (http://netkert.hu) nyilvánosságra hozza, ott folyamatosan elérhetővé teszi. 
Az Üzletszabályzat módosításának egyoldalú jogát NetKert fenntartja azon esetekre, amikor az a technika fejlődése vagy egyéb külső körülmények miatt elkerülhetetlen. A nyilvánosságra hozott szabályzat mindennemű módosítása megrendelőink részéről elfogadott, ha webhelyünkön az érintettek számára elérhetővé tettük és 30 napon belül az érintett nem szólalt fel írásban a módosítás ellen.
2.	A szerződés hatálya
Az Üzletszabályzatnak a szolgáltatásokra vonatkozó része a megrendeléssel és a megrendelés elfogadásával lép érvénybe. Külön szerződések tekintetében írásbeliséget, cégszerű vagy ezzel egyenértékű aláírást követelünk meg.
Domain név regisztráció esetén a regisztrációs szervezetek szabályai mérvadóak.
3.	A szolgáltató kötelezettsége
NetKert köteles minden tőle telhetőt megtenni szolgáltatásai folyamatosságának biztosítására. 
Az előfizetett szolgáltatásokra vonatkozó kéréseket a Szolgáltató 1-3 munkanapon belül respektálja (az új regisztrációk elindítása legkésőbb a számlaérték és a szükséges iratok beérkezését követő 3. munkanapon megtörténik), amennyiben a kérés jellege lehetővé teszi, akkor a kérést 3 munkanapon belül teljesíti is. December 24-ét megelőző munkanaptól az új év első munkanapjáig érkezett kéréseket az újév első munkanapjától számított 5 napon belül respektáljuk, amennyiben jellege azt lehetővé teszi, azt új év első 3 munkanapján belül teljesítjük.
4.	Üzemzavar, szolgáltatás hibája, a szolgáltatás szünetelése
A szolgáltatás hibás, ha az rendeltetésszerűen nem használható a Szolgáltató hibájából – más esetben nem tekintendő hibásnak. A szolgáltatás szünetel, ha az a Szolgáltató hibájából nem érhető el. Az adott szolgáltatás szünetelésének időtartamára eső díjat az előfizetőnek nem kell megfizetnie, illetve az adott havi díj visszafizetését kérheti, ha annak mértéke az elfogadható mértéket (1% éves viszonylatban) meghaladja. A szolgáltatás szünetelésébe nem számítanak bele az előre, e-mailen bejelentett karbantartások. A szolgáltatás szünetelésébe nem tartoznak bele a külső támadások, vagy külső spam injekciós tevékenységek miatt bekövetkező szerver túlterhelések vagy leállások, melyek rövid idejű leállást, illetve a webkiszolgálás akadozását, vagy az e-mailek késve történő kézbesítését okozzák. Ezek, mivel nem a szolgáltató hibájából erednek, nem tekintendők hibás vagy szünetelő szolgáltatásnak, mindazonáltal a Szolgáltató köteles mindent megtenni annak érdekében, hogy a fenti jelenségek a lehető legrövidebb időn belül megszűnjenek.

5.	A szolgáltatás folyamatossága 
A Szolgáltató webhoszting szolgáltatása során a szolgáltatási területén belül bekövetkezett hibákért akkor és csak akkor felel, ha az az elfogadható mértéket meghaladja.
6.	A szolgáltató felelőssége 
A szolgáltató maximum a neki fizetett díj erejéig vállal anyagi felelősséget. Kivételt képeznek a biztosítás jellegű szolgáltatások és az egyedi megállapodások. Adatokért, adatvesztés ellen csak külön megállapodás esetén vállal felelősséget. 
7.	Vis maior 
Ennek minősülnek a jogszabályi változások, a hatóságok, állami szervek és természeti katasztrófák által okozott károk, valamint egyéb, a Szolgáltatón kívülálló okokból származó károk.
8.	Az előfizetők és felhasználók kötelezettségei
Az előfizetők illetve a felhasználók kötelesek teljes nevük és egyértelmű azonosításukhoz, továbbá elérésükhöz szükséges adataik megadására, az ezekben bekövetkezett változások maradéktalan közlésére. Szolgáltatót nem terheli felelősség az Előfizető elérhetetlensége esetén bekövetkező károkért (pl. domain név felmondása, vagy tárhely törlése elérhetetlenség miatt.)
9.	Kapcsolattartás 
Az előfizetőnek ki kell jelölnie legalább egy kapcsolattartó személyt, e személy teljes nevét és azonosításához szükséges adatokat írásban köteles közölni.
Megrendelést elektronikus levélben, cégszerűen aláírt postai levélben vagy személyesen fogadunk el. Telefonon megrendelést, előfizetés módosítást elfogadni, jelszavakat kiadni nem áll módunkban. Az előfizetéshez kapcsolódó jelszavak megküldését kizárólag az általunk ismert e-mail címre vállaljuk. A megrendelést NetKert a Megrendelőnek a számla megküldésével igazolja vissza, a megrendelés a számla kiegyenlítésével válik érvényessé.
Ügyintézés során a felek azonosítására és az adatközlés hitelességének biztosítására az aláírás, az ügyfél személyes megjelenése, vagy a bejelentett e-mail címről érkezett elektronikus levél elfogadott.
Szolgáltató fontos kérések teljesítésében (beleértve megrendelés teljesítését, lemondását, fontos adatok módosítását) csak akkor jár és járhat el, ha a kérő felet egyértelműen azonosította és a kérés közlője megfelelő hatáskörrel és illetékességgel bíró személy.
10.	 Adatvédelem, titoktartás 
Szolgáltató az előfizetők és felhasználók személyes/üzleti adatait, a szolgáltatásnál alkalmazott technikai megoldások keretein belül titkosan kezeli. Kivételt képeznek azon esetek, amikor a Szolgáltató a szolgáltatás biztosításának érdekében közreműködő, vele szerződéses kapcsolatban álló alvállalkozói részére az előfizetők adatait továbbítja, ill. elérhetővé teszi. Ilyen esetekben Szolgáltató minden esetben köteles alvállalkozóira vonatkozóan a titoktartási kötelezettséget szerződésben rögzíteni annak érdekében, hogy illetéktelenek részére az előfizetői adatok ne váljanak elérhetővé. Szolgáltatónak lehetősége van továbbá az előfizetői adatokat az előfizetések meghosszabbítása érdekében harmadik fél részére kiszolgáltatni alvállalkozói részére azon esetekben, ha a szolgáltatás meghosszabbításának ajánlattételi jogáról kizárólagosan és visszavonhatatlanul lemond az adott fél részére.
Az előfizetők és felhasználók a NetKert által kezelt adatokat, információkat kötelesek bizalmasan kezelni.
11.	Tartalom korlátozása 
Előfizető a hatályos jogszabályok szerint tartozik felelősséggel a Szolgáltatáson általa átvitt, vagy tárolt adatok tartalmáért. Szolgáltató a tartalom tekintetében nem vizsgálja az előfizetők webhelyeit.
A NetKert által előfizetői számára biztosított webhelyek tartalmát csak előfizetője kérésére módosíthatja. A tartalom okán szolgáltatás nem korlátozható. Kivételt képez, hogy 
a)	hatályos törvények által tiltott szöveget, képet, jelképet tartalmazó;
b)	jogosulatlanul harmadik fél által levédett vagy birtokolt szerzői jog oltalma, vagy egyéb szellemi alkotásokat védő jogszabályok oltalma alá eső alkotást vagy művet tartalmazó;
c)	szexuális tartalmú
anyagok nem helyezhetők el szervereinken. Emellett etnikai, világnézeti, kisebbségeket vagy nemzeteket, népeket, népcsoportokat sértő vagy uszító anyagok nem helyezhetők el, nem továbbíthatók NetKertnél, ill. rajta keresztül, ilyen anyagok elhelyezése az előfizetői szerződés azonnali megszűnésével járnak, az ilyen anyagokat Szolgáltató azonnal törölheti, a szolgáltatást felfüggesztheti.
12.	Biztonsági politika és szabályzat 
A NetKert biztonsági politikáját és biztonsági szabályzatát minden felhasználónak és előfizetőnek be kell tartania, az általánosan elfogadott Internet felhasználási politikát és netikettet, más szolgáltatók és szervezetek felhasználási politikáját respektálni kell. NetKert felhasználási politikájának kötelező elemei értelemszerűen kötelezőek, egyéb részekben pedig követendők, de legalább figyelemre méltatandók.
NetKert az ellene, ügyfele vagy partnere ellen intézett (hacker) támadásokat vizsgálhatja, saját szolgáltatási területéről kiinduló támadásokat megakadályozhatja, ellenük felléphet. Ebbe harmadik félként érintett szolgáltatót, partnereit bevonhatja. A részleteket a Szolgáltató partnerének biztonsági politikája és szabályzata tartalmazza.
13.	A szolgáltatás korlátozása
Szolgáltató a Szolgáltatások korlátozására, illetve a Szolgáltatások minőségi vagy más jellemzőinek csökkentésére az Előfizető egyidejű e-mailben vagy telefonon történő értesítésével az alábbi esetekben jogosult:
a)	az Előfizető akadályozza vagy veszélyezteti a Szolgáltató hálózatának rendeltetésszerű működését;
b)	az Előfizető a Szolgáltatást a Szolgáltató hozzájárulása nélkül harmadik személy részére továbbértékesíti;
c)	az Előfizető a díjfizetéssel 30 napot meghaladó fizetési késedelembe esik;
d)	Szolgáltatót a korlátozásra jogszabály vagy hatósági határozat kötelezi.

Amennyiben Előfizető Szolgáltatótól több Szolgáltatást vesz igénybe és Előfizető bármely Szolgáltatás tekintetében a 13. a) – d) pont szerint kötelezettségeit megszegi, akkor Szolgáltató jogosult bármely tetszése szerinti Szolgáltatás korlátozására, illetve az összes Szolgáltatás korlátozására is.
Szolgáltató mindent megtesz annak érdekében, hogy a korlátozást haladéktalanul, de legkésőbb a tudomásszerzést követő munkanap folyamán megszüntesse, ha az Előfizető a korlátozás okát megszünteti, és erről a Szolgáltató hitelt érdemlő módon tudomást szerez, vagy ha a korlátozást elrendelő jogszabály vagy hatóság ekként rendelkezik.
A korlátozás az Előfizető díjfizetési kötelezettségét nem érinti.
14.	Kéretlen levelek
NetKert ügyfelei az előfizetéssel egyidejűleg automatikusan vállalják, hogy kéretlen e-maileket (spam-eket) nem küldenek. A kéretlen levélküldés ellen Szolgáltató felléphet, korlátozhatja vagy megakadályozhatja az ilyen tevékenységet. A kéretlen levelek küldését általában elítéli, de ellenük csak az alábbi esetek valamelyikének teljesülése esetén léphet fel: 
a)	saját vagy más szolgáltatását ez veszélyezteti, annak folyamatosságát akadályozza;
b)	jelentős anyagi kárt akadályoz meg;
c)	tömeges üzenetküldésről van szó.
Szankciót csak szándékos kéretlen levélküldés esetén foganatosíthatunk (mindegy, hogy a szándékosság az előfizető mely felhasználója részéről állt fenn), de egyéb esetben is megrendelőink teljes anyagi felelőséggel tartoznak káraink megtérítésére. 
15.	Technikai korlátozások
Szolgáltató nem garantálja 4 MB-nál nagyobb terjedelmű levelek továbbítását, ilyen méretű üzenetek küldését ellenzi. Alapáron nem támogatja továbbá CGI-scriptek futtatását, így ennek lehetőségét is csak külön megállapodás alapján biztosítja szolgáltató. Szerverbeállításaink közül felhívjuk figyelmét a PHP Safe mode on, ill. az allow url fopen off biztonsági beállításokra. Szerverkonfigurációinkról készséggel adnak felvilágosítást munkatársaink.
16.	Követelések 
NetKert jogosult jogos követeléseinek behajtására harmadik felet megbízni, jogos követelésit értékesíteni harmadik fél részére.
17.	Jogviták
Az előfizetők elismerik a Szolgáltató székhelye szerinti bíróság kizárólagos hatáskörét és illetékességét.